孚應祠十二韻
作者：劉克莊
朝代：宋

paragraphs: 吾翁宰木下，有蛟穴而居。
一旦忽死去，靈物不待驅。
秦時灌口君，髣佛其人歟。
但當詠雩風，不必焚尪巫。
三農相勞苦，萬頃皆上腴。
其功及百世，否則吾其魚。
沈沈孚應祠，輪奐粲碧朱。
何當春服成，童冠相携扶。
牢醴薦閟宮，風謠采康衢。
它日送迎神，詩亦不可無。
吾筆雖卑弱，實錄非敢誣。
斐然勒碑陰，竊比韓與蘇。